Dzysô znóné są przédno nôùkòwé dokazë Profesora, tikającé szkòłowiznë na Pòmòrzim. Miôł równak w swòjim ùróbkù téż pòwiôstczi, w jaczich òpisywôł m.jin. môle znóné mù z dzecnëch lat. Bëłë to òpòwiôdania ò kaszëbsczim zbójcë Mòrdôrzu – rzekła nama przédniczka partu Kaszëbskò-Pòmòrsczégò Zrzeszeniô w Lëpińcach Éwa Swiątek-Brzezyńskô, z jaką jesmë sã pòtkelë kòl nowi tôflë w Łączim. Tekstë te miałë òstac òpùblikòwóné, ale zdżinãłë i do dzysô nie je wiedzec, dze są. Równak mieszkańcowie wsë wcyg pamiãtają ò bëlnym sąsadze, jaczi mieszkôł westrzód nich cziledzesąt lat temù. Ùdbòdôwôczã i aùtorã tôblëcë zawieszony na bùdinkù szkòłë w Łączim béł Zbigórz Talewsczi. Ji darczińcë to Radzëzna Familie Trzebiatowsczich i fùndacjô Naji Goche. Tôflã wëkònôł Jón Bòrzëszkòwsczi z sąsednëch Kramarzynów.